OBRAZLOŽENJE

1. KONTEKST PRIJEDLOGA

Vijeće je ovlastilo Europsku komisiju da u ime Europske unije u pregovorima dogovori obnovu Sporazuma i Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije.

Do dovršetka pregovora o obnovi Sporazuma i njegova Protokola Komisija je u ime Europske unije u pregovorima dogovorila Sporazum u obliku razmjene pisama o produljenju, za razdoblje od najviše godinu dana, Protokola o utvrđivanju ribolovnih mogućnosti i financijskog doprinosa radi provedbe Sporazuma (dalje u tekstu „razmjena pisama”). Nakon tih pregovora razmjena pisama parafirana je 4. rujna 2019.

Cilj je razmjene pisama Europskoj uniji i Islamskoj Republici Mauritaniji omogućiti nastavak suradnje radi promicanja politike održivog ribarstva i odgovornog iskorištavanja ribolovnih resursa u mauritanijskim vodama, a plovilima Unije omogućiti obavljanje ribolovnih aktivnosti u tim vodama.

Protokolom se predviđaju ribolovne mogućnosti u sljedećim kategorijama:

* kategorija 1 – ribarska plovila za lov rakova, osim jastoga i rakovica: 5 000 tona i 25 plovila,
* kategorija 2 – koćarice koje nisu hladnjače i plovila s pridnenim parangalima za lov senegalskog oslića: 6 000 tona i 6 plovila,
* kategorija 2.a – koćarice hladnjače za lov senegalskog oslića: (senegalski oslić – 3 500 tona, lignja – 1 450 tona i sipa – 600 tona),
* kategorija 3 – plovila za lov pridnenih vrsta osim senegalskog oslića, s alatima koji nisu koće: 3 000 tona i 6 plovila,
* kategorija 4 – tunolovci plivaričari: 12 500 tona (referentna tonaža) i 25 plovila,
* kategorija 5 – tunolovci s ribarskim štapovima i plovila s parangalima: 7 500 tona (referentna tonaža) i 15 plovila,
* kategorija 6 – koćarice hladnjače za pelagijski ribolov 225 000 tona (s dopuštenim prekoračenjem od najviše 10 %) i 19 plovila;
* kategorija 7 – plovila za pelagijski ribolov koja nisu hladnjače: 15 000 tona (oduzeto od količine kategorije 6, ako se upotrebljavaju) i 2 plovila.

Potrebno je utvrditi način raspodjele tih ribolovnih mogućnosti među državama članicama. Na temelju toga Komisija predlaže da Vijeće donese priloženi prijedlog uredbe.

2. REZULTATI SAVJETOVANJA S DIONICIMA I PROCJENE UČINAKA

Provedeno je savjetovanje sa zainteresiranim stranama pri ocjenjivanju Protokola za 2012.-2014. Na tehničkim sastancima provedeno je i savjetovanje sa stručnjacima država članica. Ta su savjetovanja dovela do zaključka da postoji interes za obnovom Sporazuma o partnerstvu ribarstvu i sklapanjem Protokola o partnerstvu u ribarstvu s Islamskom Republikom Mauritanijom.

3. PRAVNI ELEMENTI PRIJEDLOGA

Odabrana pravna osnova jest Ugovor o funkcioniranju Europske unije, a posebno njegov članak 43. stavak 3., kojim je utvrđeno da Vijeće, na prijedlog Komisije, donosi odluku o raspodjeli ribolovnih mogućnosti.

Ovaj se postupak pokreće istodobno s postupcima koji se odnose na odluke Vijeća o odobravanju potpisivanja i privremene primjene te sklapanja Sporazuma u obliku razmjene pisama o produljenju za razdoblje od najviše godinu dana Protokola o utvrđivanju ribolovnih mogućnosti i financijskog doprinosa za provedbu Sporazuma.

4. UTJECAJ NA PRORAČUN

Godišnji financijski doprinos za potrebe produljenja iznosi 61 625 000 EUR za razdoblje od najviše godinu dana na temelju:

a) ukupnog dopuštenog ulova od 259 550 tona za ribolovne kategorije 1, 2, 2a, 3, 6[[1]](#footnote-1) i 7 i referentne tonaže od 20 000 tona za ribolovne kategorije 4 i 5 iz Protokola, što odgovara iznosu za pristup od 57 500 000 EUR godišnje: i

b) potpore za razvoj ribarstvene politike Islamske Republike Mauritanije u iznosu od 4 125 000 EUR godišnje. Ta je potpora u skladu s ciljevima nacionalne ribarstvene politike, u prvom redu s potrebama Islamske Republike Mauritanije u pogledu potpore znanstvenoj i tehničkoj suradnji, osposobljavanju, nadzoru ribolova, zaštiti okoliša i razvojnoj infrastrukturi.

2019/0208 (NLE)

Prijedlog

UREDBE VIJEĆA

o raspodjeli ribolovnih mogućnosti na temelju Protokola o sklapanju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije za razdoblje od najviše godinu dana

VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 43., stavak 3.,

uzimajući u obzir prijedlog Europske komisije,

budući da:

(1) Sporazum o partnerstvu u ribarstvu između Europske zajednice i Islamske Republike Mauritanije[[2]](#footnote-2) (dalje u tekstu „Sporazum”), odobren Uredbom Vijeća (EZ) br. 1801/2006[[3]](#footnote-3), stupio je na snagu 8. kolovoza 2008. Protokol o utvrđivanju ribolovnih mogućnosti i financijskog doprinosa predviđenih Sporazumom (dalje u tekstu „Protokol”), koji je stupio na snagu istog dana za razdoblje od dvije godine, zamijenjen je nekoliko puta.

(2) Prethodni Protokol uz Sporazum prestaje važiti 15. studenoga 2019.

(3) Do dovršetka pregovora o obnovi Sporazuma i njegova Protokola Komisija je u ime Europske unije u pregovorima dogovorila Sporazum u obliku razmjene pisama o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom za razdoblje od najviše godinu dana (dalje u tekstu „Sporazum u obliku razmjene pisama”).

(3) Vijeće je donijelo Odluku (UE)2019/[…][[4]](#footnote-4) o potpisivanju i privremenoj primjeni Sporazuma u obliku razmjene pisama o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2019.

(4) Potrebno je utvrditi način raspodjele ribolovnih mogućnosti među državama članicama za razdoblje primjene produljenja Protokola.

(5) U skladu s člankom 47. stavkom 2. Uredbe Europskog parlamenta i Vijeća (EZ) br. 2017/2403[[5]](#footnote-5), ako se pokaže da ribolovne mogućnosti dodijeljene Uniji na temelju Protokola nisu u potpunosti iskorištene, Komisija o tome obavještava dotične države članice. Izostanak odgovora u roku koji utvrđuje Vijeće smatra se potvrdom da plovila dotične države članice ne iskorištavaju u potpunosti svoje ribolovne mogućnosti u zadanom razdoblju. Potrebno je utvrditi taj rok.

(6) Ova bi se Uredba trebala primjenjivati od datuma potpisivanja Sporazuma u obliku razmjene pisama,

DONIJELO JE OVU UREDBU:

Članak 1.

1. Ribolovne mogućnosti utvrđene Protokolom o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije za razdoblje važenja Protokola raspodjeljuju se među državama članicama kako slijedi:

(a) kategorija 1 – ribarska plovila za lov rakova, osim jastoga i rakovica

|  |  |
| --- | --- |
| Španjolska |  4 150 tona |
| Italija |  600 tona |
| Portugal |  250 tona |

U toj kategoriji u mauritanijskim vodama smije biti raspoređeno najviše 25 plovila u isto vrijeme.

(b) kategorija 2 – koćarice koje nisu hladnjače i plovila s pridnenim parangalima za lov senegalskog oslića

|  |  |
| --- | --- |
| Španjolska | 6.000 tona |

U toj kategoriji u mauritanijskim vodama smije biti raspoređeno najviše 6 plovila u isto vrijeme.

(c) kategorija 3 – plovila za lov pridnenih vrsta osim senegalskog oslića, s alatima koji nisu koće

Španjolska 3 000 tona

U toj kategoriji u mauritanijskim vodama smije biti raspoređeno najviše 6 plovila u isto vrijeme.

(d) kategorija 4 – tunolovci plivaričari (12 500 tona – referentna tonaža)

Španjolska 17 godišnjih povlastica

Francuska 8 godišnjih povlastica

(e) kategorija 5 – tunolovci s ribarskim štapovima i plovila s površinskim parangalima (7 500 tona – referentna tonaža)

Španjolska 14 godišnjih povlastica

Francuska 1 godišnja povlastica

(f) kategorija 6 – koćarice hladnjače za pelagijski ribolov

Njemačka 12 560 tona

Francuska 2 615 tona

Latvija 53 913 tona

Litva 57 642 tona

Nizozemska 62 592 tona

Poljska 26 112 tona

Ujedinjena kraljevina 8 531 tona

Irska 8 535 tona

Za razdoblje u kojem je Protokol na snazi države članice dobivaju sljedeći broj tromjesečnih povlastica:

Njemačka 4

Francuska 2

Latvija 20

Litva 22

Nizozemska 16

Poljska 8

Ujedinjena Kraljevina 2

Irska 2

Države članice obavještavaju Komisiju o tome mogu li se određene povlastice staviti na raspolaganje drugim državama članicama.

U toj kategoriji u mauritanijskim vodama smije biti raspoređeno najviše 19 plovila u isto vrijeme.

(g) kategorija 7 – plovila za pelagijski ribolov koja nisu hladnjače

Irska 15 000 tona

U slučaju da se te ribolovne mogućnosti ne iskoriste, prenose se u kategoriju 6 prema načinu raspodjele te kategorije.

(h) kategorija 2.a – koćarice hladnjače za senegalskog oslića:

Španjolska:

 Senegalski oslić 3 500 tona

 Lignja 1 450 tona

 Sipa 600 tona

U toj kategoriji u mauritanijskim vodama smije biti raspoređeno najviše šest plovila u isto vrijeme.

2. Rok u kojem države članice moraju potvrditi da ne iskorištavaju u potpunosti ribolovne mogućnosti dodijeljene na temelju Sporazuma kako je utvrđeno člankom 47. stavkom 2. Uredbe (EU) br. 2017/2403 iznosi deset radnih dana od dana kada ih Komisija obavijesti da ribolovne mogućnosti nisu u potpunosti iskorištene.

Članak 2.

Ova Odluka stupa na snagu sljedećeg dana od dana objave u *Službenom listu Europske unije*.

Primjenjuje se od datuma potpisivanja Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2019.

Ova je Uredba u cijelosti obvezujuća i izravno se primjenjuje u svim državama članicama.

Sastavljeno u Bruxellesu,

 Za Vijeće

 Predsjednik

1. S dopuštenim prekoračenjem od 10 % koje ne utječe na financijski doprinos koji Europska unija plaća za pristup. [↑](#footnote-ref-1)
2. SL L 343, 8.12.2006., str. 4. [↑](#footnote-ref-2)
3. Uredba Vijeća (EZ) br. 1801/2006 od 30. studenoga 2006. o sklapanju Sporazuma o partnerstvu u ribarstvu između Europske zajednice i Islamske Republike Mauritanije (SL L 343, 8.12.2006., str. 1.). [↑](#footnote-ref-3)
4. SL C , , str. . [↑](#footnote-ref-4)
5. SL L 347, 28.12.2017., str. 81. [↑](#footnote-ref-5)